Þjófurinn var í steininum þegar innbrotið upplýstist Lögreglan á Akranesi hefur upplýst innbrot á skrifstofur Sjúkrahússins og heilsugæslunnar á Akranesi . Innbrotsþjófurinn var í fangageymslu á Akranesi þegar grunur féll á hann og því þurfti ekki að fara yfir lækinn þegar kom að yfirheyrslum . Jafnframt upplýstist innbrot í Hafnarfirði og mikið af þýfi fannst við húsleit í Reykjavík . Eins og fram kom í fréttum Skessuhorns í gær var brotist inn á skrifstofur SHA um síðustu helgi . Innbrotið uppgötvaðist þegar starfsfólk kom til vinnu sinnar í gærmorgun . Mikið var rótað á skrifstofunum en þjófurinn hafði ekki mikil verðmæti upp úr krafsinu en lítilsháttar skemmdir urðu á innanstokksmunum . Á sunnudagskvöldið barst lögreglunni á Akranesi tilkynning um ökumann bifreiðar í annarlegu ástandi . Lögreglumenn á Akranesi og úr Borgarnesi svipuðust þegar eftir bifreiðinni og fundu hana skömmu síðar á leið frá Akranesi . Eftir nokkra eftirför á miklum hraða tókst að stöðva akstur bifreiðarinnar . Í bílnum var ökumaður við þriðja mann . Ökumaðurinn var að sögn lögreglu í annarlegu ástandi og var hann ásamt farþegum fluttur í fangageymslu á meðan akstur hans var til rannsóknar . Skömmu eftir að innbrotið í SHA uppgötvaðist kom í ljós við skoðun á eftirlitsmyndavélum að innbrotsþjófurinn líktist mjög ökumanninum . Var hann því tekinn til yfirheyrslu og játaði greiðlega innbrotið . Einnig játaði hann innbrot í Hafnarfirði á dögunum . Í kjölfarið var gerð húsleit í íbúðarhúsi í Reykjavík þar sem talsvert fannst af varningi sem talinn er þýfi úr innbrotum og stendur rannsókn þess máls yfir . Þjófurinn náði í innbrotinu á SHA að stela lyfseðlum og tókst honum að koma þeim í umferð . Voru stúlkur handteknar í Reykjavík þar sem þær reyndu að framvísa þeim í lyfjabúð . Að sögn Jóns Sigurðar Ólasonar yfirlögregluþjóns á Akranesi telst innbrotið að fullu upplýst en syðra er unnið að rannsókn annarra þeirra mála er upp komu í kjölfar þess .